Las Vegas-skietery: Dodetal styg skerpNoodpersoneel behandel mense wat gewond is nadat ŉ skieter op konsertgangers by ŉ musiekfees in Las Vegas losgebrand het (1 Oktober 2017). Foto: Chase Stevens/Las Vegas Review-Journal via AP Minstens 20 mense is dood en meer as 100 beseer tydens die opspraakwekkende skietvoorval Sondagaand by ŉ Las Vegas-buitelugmusiekfees in die VSA. Die plaaslike polisie het intussen bevestig dat ŉ verdagte vasgetrek is op die 32ste verdieping van die Mandalay Bay Hotel and Casino oorkant die straat van waar die musiekkonsert gehou is. Die verdagte is glo doodgeskiet. Joseph Lombardo van die Las Vegas-metropolisie het tydens ŉ mediakonferensie gesê die verdagte is ŉ plaaslike inwoner wat vermoedelik alleen vir die skietery verantwoordelik was. Die polisie het gesê hulle is wel op soek na ŉ Asiatiese vrou wat die man vergesel het. Die polisie het gesê gerugte van nog skietvoorvalle elders op die bekende Las Vegas-strook is nie waar nie. Die polisie het bevestig twee van die oorledenes was polisiebeamptes wat nie ten tyde van die skietery aan diens was nie. Die skietvoorval het by die drie dae lange Route 91 Harvest-fees gebeur, ŉ geleentheid wat deur duisende mense bygewoon is. Kunstenaars wat by die fees opgetree het, sluit in Eric Church, Sam Hunt en Jason Aldean. Volgens mediaberigte was Aldean omstreeks 22:45 op die verhoog toe die skieter losgebrand het, maar Aldean is vinnig van die verhoog af na veiligheid gehaas. CNN berig al die kunstenaars is veilig. Mense hardloop weg op die toneel waar ŉ skieter op konsertgangers by ŉ musiekfees in Las Vegas losgebrand het (1 Oktober 2017). Foto: Chase Stevens/Las Vegas Review-Journal via AP Aldean het intussen op sosiale media die voorval as “gruwelik verby” beskryf. ŉ Ooggetuie op die toneel het aan 20 Minuten, ŉ Switserse nuusagentskap, gesê sy was in haar hotelkamer toe sy skote van ŉ masjiengeweer gehoor het wat “minstens 20 minute lank geduur het”. Die polisie het egter gesê die skietery het ongeveer twee minute lank geduur. “Die polisie het vir ons gesê om in ons kamer te bly, ons skoene uit te trek en die deure te sluit,” het sy gesê. Helikopters het om die hotel gevlieg, terwyl polisiebeamptes die gange deursoek het. Die vrou het gesê hulle is opdrag gegee om stil in die hotelkamer op die vloer in die donker te wag op ŉ moontlike opdrag om die hotel te ontruim. Die polisie het nog nie die verdagte se naam bekendgemaak of enige inligting rakende die motief vir die skietery gegee nie. Owerhede het wel gesê die verdagte is volgens inligting nie aan enige militante groepe verbonde nie. Nietemin herinner die voorval aan die massa-skietvoorval van November 2015 toe 89 mense by ŉ rock-konsert in Parys doodgeskiet is tydens ŉ aanval wat deur Islamitiese militante georkestreer is.